Inflația rămâne peste 7%. Prețurile cresc de la o zi la alta
- Emma Cristescu
- 13 martie 2024, 10:37
Inflația anuală rămâne peste 7%. Prețurile au continuat să crească într-un ritm susținut și în februarie. Luna trecută s-au scumpit fructele și legumele (în special cartofii), combustibilii și țigările, dar s-au ieftinit semnificativ biletele de avion, potrivit Institutului Național de Statistică(INS).
Inflația anuală rămâne peste 7%
În februarie 2024, prețurile au crescut față de luna trecută pe medie cu +0,8%, un pas ceva mai mic decât în ianuarie, dar încă foarte mare față de restul Europei. Astfel, în primele două luni ale anului, în România prețurile au crescut deja cu +1,9%, un nivel care se apropie de cel al scumpirilor din Europa dintr-un an întreg. Inflația anuală este în februarie de 7,2%, față de 7,4% în ianuarie.
Cu toate astea, ritmul de scumpire a alimentelor în România (+4,5%, în ultimul an) este acum mai mic decât cel al creșterii tarifelor la servicii (+11%, în ultimul an)
Evoluția prețurilor în februarie 2024
Principalele evoluții ale prețurilor, în februarie 2024, față de luna anterioară:
- Cartofi +5%
- Fructe +4,5%
- Unt -10%
- Combustibili +2%
- Țigări +1,8%
- Energie termică +1%
- Transport auto +2,6%
- Transport aerian -18%
Prețurile au explodat încă de la început de an
Prețurile la produselor alimentare s-au scumpit cu 5,64%, cele nealimentare cu 7,36%, iar serviciile cu 10,91%. De asemenea, serviciile poştale, cele de apă, canal -salubritate şi detergenţii se află în topul scumpirilor înregistrate în ianuarie 2024, comparativ cu aceeaşi lună a anului anterior. Cele mai mari creşteri de preţuri la produsele alimentare s-au înregistrat la peşte proaspăt (14,25%), conserve din fructe (13,77%) şi bere (13,36%). Pe de altă parte, s-a ieftinit făină (-28,74%), uleiul comestibil (-28,42%) şi produsele de panificație (-26,52%).
La capitolul mărfuri nealimentare, în ianuarie 2024, faţă de ianuarie 2023, cel mai mult s-au scumpit detergenţii, cu 22,60%, articolele chimice, cu 16,15%. De asemenea, articolele de igienă, cosmetice şi medicale au înregistrat creșteri 14,99%. Potrivit INS, la această categorie nu s-au înregistrat ieftiniri.
Faţă de luna precedentă, în ianuarie, tutunul şi ţigările au costat mai mult cu 2,32%, combustibilii au consemnat un plus de 1,39%, iar maşinile de aragaz şi buteliile au fost mai scumpe cu 1,34%. Scăderi au fost înregistrate la încălţămintea din piele, 0,18% şi încălţăminte, 0,10%.